
Stabil növekedés
Budapest, 2026. szeptember 16.
Augusztusban 1,7%-kal növekedett a befektetési alapokban kezelt vagyon. Ami a tőzsdéket illeti: a fejlett piacokon kisebb emelkedést láthattunk; a fejlődő tőzsdék ettől némileg jobban növekedtek; a hazai börze alul teljesítő volt. A devizapiacon a forint euróhoz képest kis mértékben gyengült, míg a dollárhoz képest valamelyest erősödött.
A befektetési alapok esetében az elmúlt hónapban a tőkeáramlások eredője plusz 142 milliárd forintot mutat. Az ingatlan, a származtatott, az árupiaci és a kötvényalapok esetében tőkekiáramlást láthattunk, míg a többi kategóriánál tőkebeáramlást. A befektetők kedvencei ezúttal is az abszolút hozamú alapok voltak. A befektetők továbbra is a magasabb hozammal kecsegtető alapok felé irányítják megtakarításaikat. A tőkevonzás, a hozamok és az árfolyammozgások eredőjeként a BAMOSZ tagok által kezelt befektetési alapok összvagyona 389 milliárd forinttal növekedett az év nyolcadik hónapjában. A hónap végén a BAMOSZ tagok mindösszesen 22.646 milliárd forintot kezeltek befektetési alapokban.

Néhány fontosabb tőkepiaci

index teljesítménye:
	RMAX
	0,45%

	MAX
	0,18%

	BUX
	1,65%

	MSCI DM (USD)
	2,48%

	MSCI EM (USD)
	3,21%


Az euró/forint, illetve a 

dollár/forint árfolyam változása:
	EUR/HUF
	0,33%

	USD/HUF
	- 0,29%

A pénzpiaci alapokhoz 0,2 milliárd forintnyi tőke érkezett a hónapban. A hozamok is csak szerényen alakultak, így mindössze 0,4%-kal növekedett a kategória vagyona.
A kötvényalapoknál újra tőkekiáramlást láthatunk, amelynek értéke kereken 10 milliárd. Ezzel összhangban mindhárom alkategóriánál tőkekiáramlást tapasztalhatunk. A rövid futamidejű kötvények esetében ennek nagysága 8 milliárd forint; a hosszú futamidejű kötvényalapok esetében 1,8 milliárd; a szabad futamidejű kötvények esetében pedig 0,2 milliárd forint. A hozamok azonban javítani tudtak az összképen. Mindennek hatására a nettó eszközérték 0,2 %-kal növekedett a hónap folyamán. 
A vegyes alapokhoz 34,2 milliárdnyi tőke érkezett a hónapban. Ha az alkategóriákra ránézünk, akkor jól láthatjuk, hogy az óvatos alapok esetében 6,2 milliárdnyi a tőkebeáramlás; míg a kiegyensúlyozott alapokhoz 22,2 milliárdnyi tőke érkezett. A dinamikus alapok 5,8 milliárd pluszt hoztak össze. A kategória vagyonát növelték a hozamok is, az eredő 2,1%-os vagyonnövekedés a hónapban.
A részvényalapokhoz 40,7 milliárdnyi tőke érkezett. A tőzsdéken tapasztalható pozitív hangulat a hozamokban is megjelent. Mindezek hatására a kategória vagyona az elmúlt hónapban 4,5%-kal növekedett.
A tőkevédett alapokhoz 16,7 milliárdnyi tőke érkezett a hónap során, aminek fele egy új alap indulásával magyarázható. A hozamok ettől kisebb mértékben járultak hozzá a növekedéshez, de ezzel együtt is a kategória vagyona 2,4 %-kal lett több a hónap folyamán.
Az abszolút hozamú alapok továbbra is a befektetők érdeklődésének középpontjában állnak. 73,7 milliárdos értékesítés szerepel a kimutatásokban, ami a legmagasabb érték a kategóriák között. A hozamok is hozzá tudtak járulni a gyarapodáshoz majdnem hasonló mértékben, így a mutató 3,2%-os növekedést jelez a kategória vagyonában a hónap során.
A származtatott alapoknál gyakorlatilag nem volt tőkemozgás a hónapban. A hozamok azonban jól alakultak, így 1,4%-os növekedést láthatunk a kategóriánál.
Az ingatlanalapok esetében 16,8 milliárdnyi tőkekiáramlást láthattunk a hónap során. A megszokott hozamok ennek nagyobbik részét sikeresen ledolgozták, ám a nettó eszközérték így is 0,3%-kal csökkent a hónap folyamán.
Az árupiaci alapok esetében 0,3 milliárdnyi tőke távozását láthatjuk. A hozamok ezúttal alaposan hozzájárultak a növekedéshez, mindennek eredőjeként a vagyonváltozás plusz 9,3% lett a hónapban, amely kiemelkedő érték a kategóriák között.
Az elsősorban intézményi befektetők vagyonát kezelő zártkörű alapok esetében az elmúlt hónapban 3,7 milliárdnyi tőke érkezett. A hozamok jelentősebb mértékben segítették a növekedést, így 1,1 %-os gyarapodást könyvelhettek el az ebbe a körbe tartozó alapok.
A szerkesztők figyelmébe:

BAMOSZ

A Befektetési Alapkezelők és Vagyonkezelők Magyarországi Szövetsége (BAMOSZ) a hazai alap- és vagyonkezelő szakmát képviselő szövetség. A BAMOSZ 25 tagja összesen 29.500 milliárd forint vagyont kezel, ezen belül mintegy 22.600 milliárd forintot befektetési alapokban. A BAMOSZ honlapja a www.bamosz.hu oldalon található.

A tájékoztatóban szereplő adatok – egyéb megjelölés hiányában – a Befektetési Alapkezelők és Vagyonkezelők Magyarországi Szövetségének tagjai által szolgáltatott számokon alapulnak, és kizárólag a BAMOSZ tagjaira vonatkoznak. Az adatok tájékoztató jellegűek, azok helyességét a BAMOSZ-nak nem áll módjában ellenőrizni, ezért azokért felelősséget nem vállal.

Részletes háttértáblák a BAMOSZ honlapon találhatók:

Legfrissebb havi adatok
További információ:

Szendi Sándor
info@bamosz.hu
